Philip Haeuser

**Philipp Haeuser** (født 23. april 1876 i Kempten i Allgäu i kongedømmet Bayern i keiserdømmet Tyskland; død 25. februar 1960 i Augsburg i Vest-Tyskland) var en katolsk prest som var tilhenger av nasjonalsosialismen.
## Liv og virke
### Bakgrunn
Frem til 1897 gikk Haeuser på *Carl-von-Linde-Gymnasium* i Kempten, og fra 1897 og utover gikk han på *Georgianum*seminaret i München. 
### Prest
Han ble ordinert til prest den 20. juli 1899. Fra 1. september 1900 til 31. desember 1909 var han studieprefekt ved seminaret i Neuburg an der Donau. I denne perioden forsket han, ved siden av sitt sjelesørgervirke, på tidlig kristen litteratur og fikk doktorgrad i teologi fra Albert Ludwig-universitetet i Freiburg den 7. juli 1911. Haeusers avhandling fokuserte på Barnabas' brev. Haeuser publiserte senere ytterligere teologiske verker, som ofte viste antijudaistiske tendenser. Fra 1928 oversatte han Eusebius av Cæsareas *Kirkehistorie* (Historia ecclesiastica), som ble utgitt i 1932. 

Samtidig var Haeuser politisk aktiv i det høyreorienterte konservative og tysk-nasjonalistiske spekter. I 1921 publiserte han brosjuren *«Wir deutschen Katholiken und die moderne revolutionäre Bewegung oder Los vom Opportunismus und zurück zur Prinzipientreue»* (*Vi tyske katolikker og den moderne revolusjonære bevegelsen, eller bort fra opportunismen og tilbake til lojalitet til prinsippene*), der han forsøkte å kombinere politisk katolisisme med antisemittiske og høyreorienterte nasjonalistiske ideer. Selv i løpet av sin akademiske karriere følte Haeuser seg stadig mer tiltrukket av nasjonalsosialismen og Adolf Hitler. Fra 1931 og utover skrev Haeuser regelmessig for avisen NS-Landpost under pseudonymet **«Siegfried»**. 

Hans nasjonalsosialistiske og stadig mer antikatolske holdning brakte ham imidlertid i økende grad i konflikt med kirkeledelsen. Spesielt kardinal Michael von Faulhaber kritiserte Haeuser, ila ham taleforbud og forsøkte flere ganger å få ham ekskommunisert. Haeusers venn fra universitetet, Franz Xaver Eberle, klarte imidlertid å forhindre dette. 

Biskop Joseph Kumpfmüller av Augsburg forbød Haeuser å tale på nasjonalsosialistiske tilstelninger. I katolsk presse ble Kumpfmüllers avgjørelse begrunnet med følgende ord: *«Biskopen av Augsburg har forbudt Dr. Haeuser ... å møte opp på nasjonalsosialistiske forsamlinger, først og fremst fordi det i dag, etter at nasjonalsosialismen er blitt anerkjent over hele Tyskland som et element av uorden, vold og en fiende av katolske interesser, rett og slett er en skandale for en katolsk prest å offentlig bekjenne seg til hakekorsdommen. Biskopen til mannen det gjelder kan ikke tolerere en slik skandale uten å forsømme sin plikt som biskop.»*

Haeuser, fortsatt en overbevist nasjonalsosialist, forsøkte å bli medlem av nazipartiet etter at nazistene tok makten i 1933, og han søkte derfor kontakt med Rudolf Hess. Hess rådet ham imidlertid til å holde seg tilbake i starten av hensyn til den katolske kirkes lederskap. I stedet for å bli tatt opp som medlem i partiet, ble Haeuser invitert som æresgjest til Rikspartidagen i Nürnberg i 1939, hvor han personlig skulle overrekkes «Gedenkzeichen in Silber» av Hitler.

I løpet av nazitiden publiserte Haeuser ytterligere skrifter som omtolket kristne motiver på en nasjonalsosialistisk måte, som i *«Der Kämpfer Jesus. Für suchende und ringende deutsche Menschen»* (=*Kjemperen Jesus: For søkende og kjempende tyske folk*), der han forvrengte Jesu rolle ved å fremstille ham ikke som en pasifist, som et lam, men som en nasjonal kjemper.

Etter krigsslutt ble Haeusers skrifter *«Jud und Christ oder Wem gebührt die Weltherrschaft?»* (=*Jøde og Kristus, eller hvem tilkommer verdensherredømmet?*) og *«Kampfgeist gegen Pharisäertum »* (*Kampånden mot fariseismen*) satt på listen over litteratur som skulle fjernes [*[[Liste der auszusondernden Literatur]]*) i den sovjetiske okkupasjonssone.

## Litteratur
* Stefan Gerber: *Haeuser, Philipp*. I: *[[Biographisch-Bibliographisches Kirchenlexikon]]* (BBKL). Band 34, Bautz, Nordhausen 2013, ISBN 978-3-88309-766-4, sp.477–485.
* Stefan Gerber: *Vom Barnabasbrief zum „Mythus des 20. Jahrhunderts“. Philipp Haeuser (1876–1960)*. I: Markus Raasch, Tobias Hirschmüller (utg.): *Von Freiheit, Solidarität und Subsidiarität – Staat und Gesellschaft der Moderne in Theorie und Praxis. Festschrift für Karsten Ruppert zum 65. Geburtstag*. Duncker & Humblot, Berlin 2013, s.427–448.

## Referanser